b'\n_START_ARTICLE_\nPrimicerij\n_START_PARAGRAPH_\nPrimicerij (latinsko primicerius, gr\xc5\xa1ko \xcf\x80\xcf\x81\xce\xb9\xce\xbc\xce\xb9\xce\xba\xce\xae\xcf\x81\xce\xb9\xce\xbf\xcf\x82 [primik\xc4\x93rios]) je bil naziv, ki se je v poznem Rimskem in Bizantinskem cesarstvu uporabljal za na\xc4\x8delnike administrativnih oddelkov, v Cerkvi pa za naslavljanje vodij razli\xc4\x8dnih kolegijev._NEWLINE_Etimolo\xc5\xa1ko izhaja iz zraza primus in cera in pomeni prvega na seznamu, na primer uradnikov, ki so ga obi\xc4\x8dajno zapisovali na vo\xc5\xa1\xc4\x8dene tablice (in tabula cerata).\n_START_SECTION_\nCivilna in voja\xc5\xa1ka raba\n_START_PARAGRAPH_\nNa rimskem dvoru je bilo od samega za\xc4\x8detka ustanovitve Dominata ve\xc4\x8d primicerijev, ki so se v Bizantinskem cesarstvu od 12. stoletja imenovali primmik\xc4\x93rioi. Na dvoru je bil primicerius sacri cubiculi (gr\xc5\xa1ko primik\xc4\x93rios kouboukleion), ki je skrbel za cesarjevo spalnico in je bil praviloma evnuh. Naslov so dajali tudi dvornim uradnikom, obi\xc4\x8dajno v kombinaciji z nekim drugim naslovom, povezanim s cesarjevo osebo, na primer z njegovo zakladnico (eidikon) ali garderobo (vestiarion). Drugi primiceriji so vodili nekatere dvorne slu\xc5\xbebe (scrinia)._NEWLINE_V poznorimski armadi je bil primicerij \xc4\x8dastnik, podrejen tribunu (tribunus) in vi\xc5\xa1ji od senatorja. Najve\xc4\x8d primicerijev je bilo v enotah, povezanih s cesarskim dvorom, predvsem v cesarski gardi. Od 4. do 6. stoletja so bili primiceriji protectores domestici (garda \xc5\xa1tabnih \xc4\x8dastnikov) in scholae palatinae (cesarjeve osebne stra\xc5\xbee), vodili pa so tudi tovarne oro\xc5\xbeja (fabricae), ki so bile, tako kot scholae, podrejene magistru officiorum. Primiceriji so slu\xc5\xbeili tudi v \xc5\xa1tabih regionalnih voja\xc5\xa1kih poveljnikov (duces) in nekaterih rednih voja\xc5\xa1kih enotah. V poznem bizantinskem obdobju pod Komneni so se primik\xc4\x93rioi pojavljali kot poveljniki pala\xc4\x8dnih polkov manglabitov, vardariotov in varjagov._NEWLINE_V poznem 11. stoletju je bil uveden polo\xc5\xbeaj megas prim[m]ik\xc4\x93rios (veliki primicerij), ki je v dvorni hierarhiji kotiral zelo visoko. V obdobju Paleologov je bil nekak\xc5\xa1en \xc5\xa1ef protokola. Primiceriji so v Bizantinskem cesarstvu in Morejskem despotatu dokazano obstajali vse do njihovega propada pod Osmani.\n_START_SECTION_\nCerkvena raba\n_START_PARAGRAPH_\nV Cerkvi so bili primiceriji vodje kolegijev notarjev (notarii) in branilcev zakonskih zvez (defensores) in so v pozni antiki in zgodnjem srednjem veku kotirali visoko v administraciji Rimske cerkve._NEWLINE_Ko so se v 5. ali 6. stoletju mladi kleriki Zahodne cerkve zbrali v \xc5\xa1olah na usposabljanje za cerkveno slu\xc5\xbebo, so direktorji teh \xc5\xa1ol dobili naslov primicerij. Napis iz Lyona iz leta 551 omenja \xc5\xa0tefana, primicerij \xc5\xa1ole branja v lyonski cerkvi (Stephanus primicerius scolae lectorum servientium in ecclesia Lugdunensi). Izidor Seviljski v svoji Epistola ad Ludefredum obravnava dol\xc5\xbenosti primicerija ni\xc5\xbejih klerikov. Primiceriji so imeli zaradi svojega polo\xc5\xbeaja nekaj pooblastil tudi v liturgiki._NEWLINE_Pri urejanju skupnega \xc5\xbeivljenja duhov\xc5\xa1\xc4\x8dine v kolegijih in katedralah v skladu s Chrodegangovimi pravili in statuti Amalarija Metzkega so bili primiceriji prvi kapitularji za naddiakonom in nadprezbitrom. Nadzirali so ni\xc5\xbejo duhov\xc5\xa1\xc4\x8dino in urejali liturgi\xc4\x8dne zadeve in cerkveno petje. Primicerij je tako postal poseben cerkven dostojanstvenik, ki se je postopoma razvil iz starega primicerija scolae cantorum ali lectorum \xe2\x80\x93 \xc5\xa1ole petja ali branja._NEWLINE_V Vzhodni pravoslavni cerkvi se je naslov uporabljal za vodje kolegijev notarjev (notarioi) in pisarjev (taboularioi) v cerkveni upravi ter za predstojnike cerkvenih bralcev, pevcev in drugih._NEWLINE_V sodobni Ruski pravoslavni cerkvi je naslov primicerij (primikirij) rezerviran za ni\xc5\xbejo duhov\xc5\xa1\xc4\x8dino, v\xc4\x8dasih za bralce in poddiakone, in nosilce baklje ali sve\xc4\x8de pred \xc5\xa1kofom med cerkvenimi obredi in procesijami.'